O nouă ediție a proiectului „Străzi deschise, București - Promenadă urbană” va avea loc în weekendul 18-19 mai. Organizatorii anunță că în proiect va fi inclusă, în premieră, o nouă zonă a Capitalei: strada Zizin din Sectorul 3 (între Strada Foișorului și Strada Brândușelor). În acest context, în zonele în care străzile vor fi redate pietonilor, vor exista restricții rutiere.
„În weekendul 18-19 mai, „Străzi deschise, București – Promenadă urbană” #4 activează, în premieră, o nouă zonă a Capitalei, Strada Zizin din Sectorul 3 (între Strada Foișorului și Strada Brândușelor), cu o gamă variată de activități dedicate familiilor cu copii, de la spectacole de teatru, activități creative și sportive, expoziții tematice și demonstrații ecvestre și canine, iar Calea Victoriei redevine locul preferat al bucureștenilor și turiștilor, care pot să redescopere frumusețea arhitecturală a orașului și se pot bucura de momente de inspirație și relaxare, alături de cei dragi”, se arată într-un comunicat de presă.
Ce zone din București vor deveni pietonale în perioada 18-19 mai
În weekendul 18-19 mai vor deveni pietonale următoarele zone din Capitală:
- Calea Victoriei, segmentul de drum Bulevardul Dacia – Splaiul Independenței, fără afectarea intersecțiilor, între orele 10:00 și 22:00;
- Sector 3 – Strada Zizin (între Strada Foișorului și Strada Brândușelor), între orele 09:00 și 21:00.
Restricții de trafic în București în zilele de 18 și 19 mai
Mai multe zone din Capitală vor avea o serie de restricții rutiere în contextul „Străzi deschise”.
- „În weekendul 18-19 mai 2024, pe durata restricțiilor instituite, se va permite traversarea pe Calea Victoriei, pe segmentul de drum Bulevardul Dacia, strada Știrbei Vodă, strada Ion Câmpineanu, bulevardul Regina Elisabeta. Traficul Societății de Transport București va fi deviat, fără afectarea călătorilor.
- În weekendurile în care se desfășoară evenimentul „Străzi deschise, București – Promenadă urbană”, traficul rutier pe Calea Victoriei se reia pe timpul nopții până dimineața (în ziua de sâmbătă spre duminică), începând de la ora 23:00 până la ora 09:00.
- Pentru siguranța participanților la eveniment, pe arterele pe care nu mai circulă mașini se închid și pistele de biciclete.
- În Sectorul 3 al Capitalei, începând de sâmbătă, 18 mai, ora 07:00, până luni, 20 mai, până la ora 02:00, traficul este restricționat pe Strada Zizin, pe segmentul de drum cuprins între Strada Foișorului și Strada Brândușelor”, transmit organizatorii.
Program artistic „Străzi deschise” pe Calea Victoriei
În weekendul 18-19 mai pe Calea Victoriei publicul va putea lua parte la o serie de activități culturale și artistice:
- Sâmbătă, 18 mai, se inaugurează o nouă ediție a expoziției „World Press Photo”, cea mai importantă expoziție globală de fotojurnalism, adusă în România de Fundația Eidos, și care va putea fi vizitată până la data de 7 iunie, în intervalul 10:00 – 22:00, în Piața Universității. În cadrul expoziției vor fi expuse 120 de fotografii care portretizează evenimente importante din întreaga lume.
- În ambele zile de weekend, începând cu ora 17:00, trupa REAL – Andra Pierșinaru (voce), Radu Marinescu (chitară), Angelo Stoica (chitară), Leon Craioveanu (percuție) – concertează în zona Hotelului Novotel (trotuar).
- Sâmbătă 18 mai, PPC, partener al evenimentului „Străzi deschise, București – Promenadă urbană” #4, și Itsy Bitsy, radioul copiilor, îi invită pe părinți împreună cu cei mici la un eveniment special conceput pentru familii, plin de energie și voie bună. Atmosfera va fi animată cu provocări muzicale, jocuri interactive și experiențe de emisie live din radiomobil, între orele 16:00-19:00, în zona Muzeului Național de Istorie a României/ Palatul CEC.
- Tot sâmbătă, 18 mai, Teatrul Masca, în parteneriat cu Muzeul Municipiului București, pune în scenă spectacolul de teatru „Farfuria”, un manifest ecologist post-apocaliptic de dragoste care chestionează lupta pentru resurse și relația cu ceilalți, începând cu ora 18:00, în zona Casei Filipescu-Cesianu.
- Ritmurile alerte ale fanfarei Damian & Brothers completează atmosfera de weekend la „Străzi deschise”, duminică, 19 mai, în intervalul 19:00 – 20:00, pe traseul Cercul Militar Național – Strada Piața Amzei (dus-întors). Cunoscutul artist Damian Drăghici invită publicul să se alăture concertului intinerant pe traseul pietonal și să danseze pe muzica antrenantă a Fanfarei de 100.
- Casa Filipescu-Cesianu a Muzeului Municipiului București face parte din programul „Străzi deschise, București – Promenadă urbană” cu expozițiile permanente „Muzeul Vârstelor – de la copilărie la senectute”, „În apropierea sfinților. Frescele Mănăstirii Văcărești după 40 de ani”, respectiv expoziția tematică „Comorile haznalelor istorice din București”, ce recreează atmosfera Bucureștiului din perioada secolelor XVIII-XIX prin intermediul unor obiecte din ceramică, porțelan și sticlă descoperite lângă Bisericile Sf. Dumitru, Mavrogheni, Hanul Serafim și în Cartierul Evreiesc. Expozițiile pot fi vizitate, în ambele zile de weekend, în intervalul orar 10:00-17:30.
- Teatrul Odeon vă invită să vă bucurați de „Odeon Theatre Fountain”, instalație de artă interactivă – o poveste în imagini a spectacolelor și artiștilor teatrului, în ambele zile din weekend, între orele 10:00-21:00.
Program artistic „Străzi deschise” pe strada Zizin din Sectorul 3
În weekend vor avea loc spectacole de teatru, expoziții tematice și alte activități și pe strada Zizin din Sectorul 3 al Capitalei, în intervalul orar 09:00-21:00.
- Sâmbătă, 18 mai, și duminică, 19 mai, începând cu ora 09:00, copiii și părinții sunt invitați să participe la o serie de activități sportive, în zone special amenajate cu teren de baschet și masă de ping-pong.
- În cursul zilei de sâmbătă, 18 mai, Inspectoratul General al Jandarmeriei Române – Biroul tradiții, cultură și asistență religioasă vă invită să vă bucurați de o fascinantă „Expoziție de uniforme de epocă” - perioada 1850-1948, din colecția Muzeului Jandarmeriei Române, începând cu ora 10:00.
- Tot sâmbătă, 18 mai, participanții vor fi încântați de demonstrații cu echipaje ecvestre și canine, organizate de Direcția Generală de Jandarmi a Municipiului București, în intervalul 10:00-14:00, iar Brigada Specială de Intervenție a Jandarmeriei Române va crea momente speciale printr-un program dedicat de exerciții de autoapărare.
- Pe parcursul weekendului, sâmbătă, 18 mai, începând cu ora 15:00, și duminică, 19 mai, de la ora 10:00, cei mici, dar și părinții sunt invitați la spectacolul de teatru „Ciofu cel viclean”, susținut de Trupa de teatru Cartea cu povești românești, iar artiștii Teatrului Nottara îi vor încânta cu piesa de teatru „Prințesa răsfățată”, cu două reprezentații sâmbătă, 18 mai, în intervalele 11:00-11:30 și 12:00-12:30.
- Totodată, spectacolul de teatru al bine-cunoscutei povești „Cei trei purceluși” face parte, de asemenea, din programul dedicat copiilor și va fi pus în scenă de Teatrul Excelsior, duminică, 19 mai, de la ora 11:00.
- În programul artistic special creat pentru weekendul 18-19 mai pentru Strada Zizin sunt incluse și activități educative, ateliere de creație, jocuri interactive și spectacole de animație pentru copii, organizate de AKKA Show, Teatrul „Ion Creangă” și Rolling Strings Puppet Show, care îi vor încânta pe cei mici.
- Serile din weekendul 18-19 mai se încheie cu concerte live de muzică pop, percuție și populară, susținute de elevii Școlii de Artă din București.
În anul 2023, peste un milion de bucureșteni au participat la evenimentele din cadrul proiectului „Străzi deschise, București - Promenadă urbană”, conform primarului general al Capitalei, Nicușor Dan. El a mai spus că ele trei instituții ale primăriei implicate în organizare (Direcția Cultură, Învățământ, Turism, alături de ARCUB – Centrul Cultural al Municipiului București și PROEDUS – Centrul de Proiecte Educaționale și Sportive al Municipiului București) au avut cheltuieli de aproximativ 1,5 milioane de lei.
Citește și: